Taxi-staking: Skoliere versoek om tuis te blyTaxi’s ry in ‘n konvooi op die R80 buite Pretoria. Foto: TMPD Panyaza Lesufi, Gautengse LUR vir onderwys, het Donderdag ŉ beroep op ouers gedoen om leerders in die provinsie vir die dag by die huis te laat bly te midde van ŉ grootskaalse minibustaxistaking wat erge verkeersopeenhopings reg oor die provinsie tot gevolg het. “Die veiligheid van ons leerders kom eerste. Geen leerder sal benadeel word deur die taxistaking nie en ons versoek skoolhoofde en beheerliggame om eksamens wat vir vandag geskeduleer is te herskeduleer. Ons doen ŉ beroep op skole om die situasie te evalueer sodat geen leerder geraak word nie,” het Lesufi gesê. Die Gautengse departement het Lesufi se beroep in ŉ persverklaring herhaal. “Die departement doen ŉ beroep op ouers om hul kinders by die huis te hou vir hul eie veiligheid. Die departement is van mening dat alle voorsorgmaatreëls getref moet word om ons kinders veilig te hou,” het Steve Mabona, woordvoerder van die departement, in die verklaring gesê. “Die departement het reeds skoolhoofde in kennis gestel om leerders wat dit nie vandag na skole kan maak nie, ŉ tweede kans te gun om eksamens te skryf. Ons verstaan baie skole skryf vandag eksamens, maar verseker ouers dat kinders wat nie vandag skool toe gaan nie, ŉ tweede kans gegun sal word.” Die departement het gesê in gevalle waar leerders dit wel tot by hul skole maak, word die skole versoek om te besluit om met vandag se eksamens voort te gaan, onderworpe aan die voorwaarde dat dit veilig is om dit te doen. Maroela Media het vroeër berig talle motoriste en pendelaars is Donderdag weer geraak deur stakende taxibestuurders wat die snelweë en hoofroetes in en om Pretoria en Johannesburg versper het. Dít volg nadat die taxi-organisasie Santaco kennis gegee het dat taxi-pendelaars alternatiewe vervoerreëlings moet tref vir Donderdag weens ŉ grootskaalse betoging teen, onder meer, die “hoë koste van minibustaxi-aankope”. Taxibestuurders het van vroegoggend uit verskeie rigtings in Gauteng na die kantoor van die South African Taxi Finance in Kerkstraat in Midrand beweeg waar hulle om 10:00 hul beswaar aan die direkteurs van die maatskappy gaan oorhandig.